Pelajar 4

**PENUSAH KE BESAI**

“Nya alai ati raja kieh, lalu iya enggai ngelepaska orang Israel, munyi ti udah dipadahka TUHAN ngena Moses” *(Pemansut 9:35)*.

Lebuh nembiak Tuhan betunga enggau perang, keterubah bendar Tuhan ngasuh sida berundingka syarat pasal bedamai. Enti syarat nya enda ulih dipesetuju, teruska meh beperang *(Ulang Adat 20: 10-12)*.

Baka tu meh Tuhan enggau menua Ejip. Chara bedamai udah diadu, tang Thutmose nulak. Timpuh udah datai alai sida diserang.

Lebuh kudi berengkah datai, nadai siku ari petara orang Ejip ke mayuh ulih ngelindung menua nya ari kuasa siku Petara ti bendar.

1. **Pemuka:**
	* **Ular belaban (Pemansut 7:8-12).**
		+ “Sida nikauka tungkat sida ke tanah, lalu tungkat sida bebali nyadi ular. Tang tungkat Aron nelan tungkat sida” *(Pemansut 7:12)*.
		+ Allah Taala madah, pengawa ngelepaska orang Israel meh perang Iya Empu ngelaban bala petara orang Ejip *(P-sut 12: 12; P-pau 33: 4)*.
		+ Paroah ngena makota ular kobra ke ngelambangka kuasa iya, lalu tu mega lambang petara indu Uadyet.
		+ Lebuh ti ngubah tungkat nyadi ular, tu madahka Allah Taala enggau terang ngelaban petara indu tu *(P-sut 7: 10)*. Kati ulih petara tu nyaga Paroah?
		+ Sitan niru pengawa ajih ari pengawa ke digaga orang engkeramat *(P-sut 7: 11)*. Tang iya enda ulih ngaga pengidup, ular iya semina dipeda baka ular. Nya alai, Tuhan udah ngaga ular ti bendar ke idup lalu ular nya makai utai ke baka ular ke nadai pengidup *(P-sut 7: 12)*.
		+ Tuhan ngayanka diri ukai petara orang Ejip, laban Iya meh ti ngembuan kuasa ti pemadu tinggi.
	* **Ati ti keras (Pemansut 7:13).**
		+ “Tang raja mengkang kieh, lalu munyi ti ku TUHAN, raja enggai mendingka Moses seduai Aron” *(P-sut 7:13)*.
		+ Dalam bup Pemansut, Tuhan disebut 9 kali ngasuh ati Paroah keras *(P-sut 4:21; 7:3; 9:12; 10:1; 10:20; 10:27; 11:10; 14:4; 14:8)*, udah nya disebut mega, 9 kali Paroah ngeraska ati iya empu *(P-sut 7:13; 7:14; 7:22; 8:15; 8:19; 8:32; 9:7; 9:34; 9:35)*. Seri! Sapa ke bendar ke ngasuh ati Paroah keras?
		+ Lepas lima iti kudi ti terubah, Paroah enggau terang disebut ngeraska ati iya empu. Iya Nulak kangau Roh Kudus ti ngasuh iya ngelepaska orang Israel.
		+ Udah lepas kudi ti keenam, ke alai Petara ngeraska ati Paroah *(P-sut 9: 12)*. Iya baka ke udah ngelebus ari peluang ulih nesal. Taja pia, ba kudi ti ketujuh, iya sekali agi diberi peluang, tang iya tetap deka ngeraska ati iya *(P-sut 9: 34-35)*.
		+ Kenyau ari timpuh tu, nasip iya baka ke udah ditetap. Allah Taala ngeraska ati Paroah laban iya udah mutuska diri enggai nesal.
		+ “Genap kali penerang ditulak, Tuhan deka ngayanka kuasa Iya ke lebih terang agi; tang pengeras ati raja majak betambah ba genap bukti baru ba kuasa enggau mulia Allah Taala serega, datai ngagai maya pengasih Iya ti penudi nyau nadai agi. Ati raja pen nyau keras bendar kategal ari iya empu ti majak nulak. Paroah naburka ati ti keras, lepas nya iya deka ngetau pekara ti sama ba perangai iya. Petara udah nadai agi jalai ngasuh iya arap, laban udah ditutup enggau ati iya ti keras, ke alai Roh Kudus nadai ulih tetemuka jalai tama ke dalam ati iya. Paroah udah nyerahka diri empu ngagai ati ti nadai arap enggau ati ti keras.” EGW ( The Review and Herald , February 17, 1891)
2. **Kudi:**
	* **Tiga iti kudi ti enda balat (Pemansut 7:14-8:19).**
		+ *Kudi keterubah* : Darah. Meri empas ngagai: Hapi, petara sungai Nil.
			- Ai bah ari sungai Nil, meri pengidup ngagai menua Ejip. Tang sapa ke ngaga penatai ai? Orang engkeramat niru ubah ke nyadi ba ai, tang sida nadai ulih mulaika iya baru.
		+ *Kudi kedua* : Engkatak. Meri empas ngagai: Heket, petara engkatak.
			- Sekali agi, sida engkeramat nguji niru utai ke nyadi, tang sida enda ulih ngasuh penusah nya ngetu.
		+ *Kudi ketiga* : Kutu. Meri empas ngagai: Geb, petara tanah.
			- Ngaga utai idup nyadi ari amau tanah *(P-kal 1: 24)*? Udah terang amat, ari sapa penatai kudi tu: “Allah Taala udah ngereja utai tu” *(P-sut 8: 19)*. Ba pengujung ia bala orang engkeramat lalu nadai agi bemunyi.
	* **Tiga iti kudi ti balat (Pemansut 8:20-9:12).**
		+ *Kudi keempat* : Lalat. Meri empas ngagai: Uatchit, petara tanah paya.
			- Keterubah bendar orang Israel dikelaung ari kudi. Tu ngasuh Paroah deka berunding, tang iya enda ulih bepegai ba pemutus ke digaga iya.
		+ *Kudi kelima* : Pemati jelu tupi. Meri empas ngagai: Khnum, penengkebang petara.
			- Mayuh ari petara bepala ke pala jelu, lalu kudi tu ngemalu mayuh ari sida tu.
		+ *Kudi keenam* : Rumbak. Meri empas ngagai: Sekhmet, petara penyuman.
			- Orang ti nemu engkeramat pen enda nemu ngeraika diri *(P-sut 9: 11)*. Paroah nemu bendar ke pun penatai kudi tu. Tang iya udah mutuska diri enggai nundukka Allah Taala, lalu Tuhan ngelakka iya ngetau asil ari pengawa iya ti ngelaban *(P-sut 9: 12)*.
	* **Tiga kudi ke balat jai (Pemansut 9:13-10:29).**
		+ *Kudi ketujuh* : Ujan batu. Meri empas ngagai: Nut, petara langit; enggau Seth, petara hari kudi.
			- Pengarap orang Ejip diuji. Sida ke arap ulih nyelamatka bala pengereja enggau jelu tupi sida *(P-sut 9: 20)*. Paroah enda arap, taja iya ngaku penyalah diri, tang pengaku iya enda bebendar *(P-sut 9: 27-30)*.
		+ *Kudi kelapan* : Buntak. Meri empas ngagai: Neper, petara leka utai (benih).
			- Kategal menua Ejip udah tinggang pengerusak, ari nya orang Ejip empu minta Paroah ngemendarka orang Israel mupuk *(P-sut 10: 7)*.
		+ *Kudi kesemilan* : Pemetang. Meri empas ngagai: Ra, petara mata hari.
			- Pengidup di Ejip ngetu pengelama tiga hari (semina ba Goshen ke enda). Tuhan meri timpuh alai orang mayuh beperagam, tang Paroah enda ngena peluang nya enggau penuh.

“Sebedau penatai tiap iti kudi tu, Moses enda tau enda nerangka gaya enggau empas iya, ngambika raja ulih nyelamatka diri enti iya deka. Genap iti ukum ke ditulak deka ditangkan enggau iya ke lebih berat agi, datai ke ati ti sumbung nyadi baruh, lalu ngaku Penengkebang langit enggau dunya nya meh Petara ke bendar sereta idup. Tuhan deka meri peluang ngagai orang Ejip meda penadai reti penemu ke dikembuan bansa sida ke dianggap landik, pia mega ke petara sida ke nadai kuasa enti dibanding enggau pesan Tuhan. Iya deka ngukum orang Ejip kategal sida nyembah engkeramba, lalu ngasuh sida enda temegah ke penyumbung sida ke ngumbai nerima berekat ari petara sida. Tuhan deka ngemuliaka nama Iya Empu, ngambika bansa-bansa bukai ulih ninga rita pasal kuasa Iya lalu gegetar ke pengawa Iya ti besai, ngambika bala nembiak Iya ulih diiring ngetu ari besembahka engkeramba sereta lalu nyembah Iya ti tuchi.” EGW (Patriarchs and Prophets, lambar 263).